CELEX: 52017PC0004
Language: lt
Date: 2017-01-10
Title: Pasiūlymas TARYBOS REGLAMENTAS kuriuo iš dalies keičiamas Reglamentas (ES) 2016/1903, kuriuo nustatomos 2017 m. tam tikrų žuvų išteklių ir žuvų išteklių grupių žvejybos Baltijos jūroje galimybės

EUROPOS KOMISIJA
            Briuselis, 2017 01 10
            COM(2017) 4 final
            2017/0001(NLE)
            Pasiūlymas
            TARYBOS REGLAMENTAS
            kuriuo iš dalies keičiamas Reglamentas (ES) 2016/1903, kuriuo nustatomos 2017 m. tam tikrų žuvų išteklių ir žuvų išteklių grupių žvejybos Baltijos jūroje galimybės
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Remiantis daugiamečiu Baltijos jūros išteklių valdymo planu (Reglamentas (ES) 2016/1139) ir jo laikantis, taip pat siekiant užtikrinti, kad vakarinės Baltijos jūros dalies menkių išteklių dydis greitai viršytų dydį, kuriam esant galima užtikrinti didžiausią galimą tausios žvejybos laimikį (toliau – angl. santrumpa MSY), 2016 m. spalio 10–11 d. Tarybos posėdyje Tarybos reglamentu (ES) 2016/1903 nustatytos 2017 m. tų išteklių (22–24 pakvadračiuose) žvejybos galimybės. Pagal to reglamento 5 straipsnio 2 dalį Taryba nustatė tokio lygio bendrą leidžiamą sužvejoti kiekį (kvotą), kuris atitiktų mirtingumą dėl žvejybos, mažesnį už MSY vertę. Pagal to reglamento 5 straipsnio 2 ir 3 dalis Taryba nusprendė imtis tolesnių priemonių siekdama užtikrinti, kad ištekliai greitai pasiektų minėtą lygį.
            
            
               Visų pirma Taryba leido pagal minėtą kvotą žvejoti tik nuo 2017 m. sausio 1 d. iki sausio 31 d. ir nuo balandžio 1 d. iki gruodžio 31 d. Per vakarinės Baltijos dalies menkių išteklių neršto sezoną du mėnesius neleidžiant žvejoti pagal kvotą, ištekliams bus sudaromos palankesnės sąlygos atsikurti tiek, kad jie viršytų kiekybiškai sumažėjusį sužvejojamą kiekį, – taip pagerės sąlygos jiems pasipildyti, nes bus mažiau trikdomas nerštas ir teigiamai pasikeis išteklių struktūra pagal amžių.
            
            
               Daugiamečiame Baltijos jūros išteklių valdymo plane (Reglamento (ES) 2016/1139 3 straipsnio 1 dalis), į kurį įtraukti bendros žuvininkystės politikos tikslai, Taryba įpareigojama užtikrinti, kad žvejybos veikla būtų aplinkosauginiu požiūriu tvari ilguoju laikotarpiu ir kartu derėtų su tikslu užtikrinti naudą ekonominėje, socialinėje ir užimtumo srityse (2013 m. gruodžio 11 d. Europos Parlamento ir Tarybos reglamento (ES) Nr. 1380/2013 2 straipsnio 1 dalis). Pagal proporcingumo principą reikalaujama, kad sezoninis draudimas žvejoti būtų taikomas tik tais atvejais, kai tai būtina, kad būtų pasiektas tikslas apsaugoti neršiančių žuvų išteklius. 
            
            
               Moksliniais duomenimis, vakarinės Baltijos jūros dalies menkės neršia jūros plotuose, kurių gylis didesnis nei 20 metrų
                  1
               , o maži pakrančių laivai, kurie itin priklausomi nuo sužvejojamų menkių kiekio, žvejoja ir plotuose, kurie seklesni nei 20 metrų. Iš Žuvininkystės mokslo, technikos ir ekonomikos komiteto (STECF) analizės matyti, kad žvejybą apribojus taip, kad būtų leidžiama žvejoti tik seklesniuose nei 20 metrų gylio plotuose ir tik laivams, kurių ilgis mažesnis nei 15 metrų, modeliuojami išteklių būklės rezultatai nebūtų reikšmingai paveikti. 
            
            
               Pažymėtina ir tai, kad per 2015 metus, kai nukrypti leidžianti nuostata netaikyta laivams, kurių ilgis nesiekia 12 metrų, nors ir taikytos skirtingos sąlygos, išteklių žvejybos intensyvumas reikšmingai sumažėjo ir nustačius draudimo laikotarpį tikslas buvo pasiektas.
            
            
               Visiškas žvejybos uždraudimas taip pat galėtų turėti nepageidaujamą poveikį kitiems Baltijos menkių ištekliams, t. y. padidėtų rytinės Baltijos jūros dalies menkių išteklių žvejybos intensyvumas.
            
            
               Be to, leidus žvejoti laivams, kurių ilgis mažesnis nei 15 metrų, jūros plotuose, kurie seklesni nei 20 metrų, ribotas smulkiųjų žvejų skaičius turėtų galimybę tęsti savo žvejybos veiklą ir gauti stabilesnes pajamas nei tuo atveju, jeigu būtų nutraukta visa žvejyba. 
            
            
               Šie laivai žvejoja ir kitų rūšių žuvis, taigi jiems nutraukus menkių žvejybą būtų veiksmingai apribota kitų rūšių žuvų žvejyba, kadangi menkės paprastai sužvejojamos kaip priegauda. 
            
            
               Siekiant užtikrinti, kad būtų laikomasi reikalavimo nežvejoti plotuose, kurių gylis didesnis nei 20 metrų, minėtuose plotuose teisė žvejoti turėtų būti suteikiama tik laivams, kuriuose įrengta laivų stebėjimo sistema (LSS). Remiantis Reglamento (EB) Nr. 1224/2009 9 straipsnio 2 dalimi, neturėtų būti taikoma to paties reglamento 9 straipsnio 5 dalis.
            
            
               Be to, atsižvelgiant į STECF išvadas, konkrečiai į tai, kad svarbiausia taisomoji priemonė, kuria užtikrinamas išteklių atkūrimas, yra sužvejojamo kiekio apribojimas siekiant užtikrinti atsakingo gyvųjų jūrų biologinių išteklių naudojimo principo taikymą, tikslinga apriboti Reglamento (ES) Nr. 1380/2013 15 straipsnio 9 dalies taikymą menkių ištekliams 22–24 pakvadračiuose, kad būtų laikomasi Reglamento (ES) 2016/1139.
            
            
               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Priemonę įvertino STECF; remdamosi šiuo vertinimu ją 2016 m. gruodžio 12 ir 13 d. AGRIFISH taryboje pristatė ir svarstė atitinkamos valstybės narės, taip pat gruodžio mėn. – Baltijos valstybės narės. Siūloma priemonė gali būti veiksminga tik taikant ją visą ir tik tuo atveju, jei ji įsigalios anksčiau nei tą dieną, kurią jokių žvejybos galimybių nesuteikta, t. y. 2017 m. vasario 1 d.
            
            
               3.TEISINIAI PASIŪLYMO ASPEKTAI
            
            
               Siūlomu pakeitimu siekiama iš dalies pakeisti Tarybos reglamentą (ES) 2016/1903, kaip išdėstyta toliau.
            
            
               Reglamento (ES) 2016/1903 priede pateiktos lentelės išnašą, susijusią su menkėmis 22–24 pakvadračiuose (COD/3BC+24), reikės pakeisti siekiant atspindėti sąlygas, kurioms esant žvejybos galimybe naudotis negalima.
            
            
               2017/0001 (NLE)
            
            
               Pasiūlymas
            
         
         
            
               TARYBOS REGLAMENTAS
            
            
               kuriuo iš dalies keičiamas Reglamentas (ES) 2016/1903, kuriuo nustatomos 2017 m. tam tikrų žuvų išteklių ir žuvų išteklių grupių žvejybos Baltijos jūroje galimybės
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos reglamentu (ES) 2016/1903 nustatomos menkių ICES 22–24 pakvadračiuose (vakarinės Baltijos jūros dalies menkių išteklių) žvejybos galimybės laikotarpiu nuo 2017 m. sausio 1 d. iki sausio 31 d. ir nuo balandžio 1 d. iki gruodžio 31 d.;
            
            
               (2)2016 m. gruodžio mėn. Žuvininkystės mokslo, technikos ir ekonomikos komitetas (STECF) paskelbė mokslinį vertinimą dėl vakarinės Baltijos jūros dalies menkių išteklių žvejybos draudimo laikotarpiu nuo 2017 m. vasario 1 d. iki kovo 31 d. poveikio. Jame patvirtinta, kad žvejybos draudimas tiems ištekliams bus naudingas; 
            
            
               (3)Reglamente (ES) 2016/1903 nustatytas draudimas taikomas ir menkių žvejybai žvejybos laivais, kurių ilgis mažesnis nei 15 metrų, tuose plotuose, kurių vandens gylis mažesnis nei 20 m. Tačiau STECF vertinime paminėta, kad menkių žvejybos apribojimas leidžiant žvejoti tik plotuose, kurių vandens gylis mažesnis nei 20 metrų, ir tik žvejybos laivams, kurių bendrasis ilgis mažesnis nei 15 metrų, atitinkamiems ištekliams atsikurti padėtų nedaug;
            
            
               (4)visiškai atėmus teisę naudotis žvejybos galimybėmis vakarinėje Baltijos jūros dalyje taip pat gali būti padarytas neigiamas poveikis kitiems Baltijos jūros menkių ištekliams, visų pirma rytinės dalies ištekliams, dėl galimo žvejybos veiklos perkėlimo;
            
            
               (5)be to, leidus žvejoti laivams, kurių ilgis mažesnis nei 15 metrų, jūros plotuose, kurie seklesni nei 20 metrų, ribotam smulkiųjų žvejų skaičiui bus suteikta galimybė tęsti savo žvejybos veiklą ir žvejoti kitų rūšių nei menkės žuvis;
            
            
               (6)todėl yra proporcinga suteikti laivams, kurių bendrasis ilgis mažesnis nei 15 metrų, teisę žvejoti sekliuose vandenyse, kurių gylis iki 20 metrų;
            
            
               (7)vis dėlto žvejybos galimybių neturėtų būti suteikta poriniams traleriams, nepriklausomai nuo jų ilgio, dėl didelio tokių laivų žvejybos pajėgumo; 
            
            
               (8)siekiant užtikrinti veiksmingą kontrolę ir stebėseną žvejybos plotuose, kurių gylis iki 20 m, būtina užtikrinti, kad pagal Reglamento (EB) Nr. 1224/2009 9 straipsnio 2 dalį visuose atitinkamuose laivuose būtų įrengta laivų stebėjimo sistema. Todėl to reglamento 9 straipsnio 5 dalis, kuria valstybėms narėms leidžiama žvejybos laivams, kurių bendrasis ilgis mažesnis nei 15 metrų, netaikyti reikalavimo juose įrengti laivų stebėjimo sistemą, neturėtų būti taikoma vakarinės Baltijos jūros dalies menkių išteklių žvejybai; 
            
            
               (9)siekiant užtikrinti tausų vakarinės Baltijos jūros dalies menkių išteklių naudojimą pagal Reglamentą (ES) 2016/1139, tiems ištekliams neturėtų būti taikomos Reglamento (ES) Nr. 1380/2013 15 straipsnio 9 dalyje nustatytos kasmetinės lankstumo priemonės, naudojamos įpareigojimo iškrauti laimikį tikslais;
            
            
               (10)todėl Reglamentas (ES) 2016/1903 turėtų būti atitinkamai iš dalies pakeistas;
            
            
               (11)Reglamentu (ES) 2016/1903 nustatytas draudimas žvejoti menkes ICES 22–24 pakvadračiuose įsigalios 2017 m. vasario 1 d. Taigi, kad būtų visiškai veiksmingas, šis reglamentas turėtų būti taikomas nuo tos pačios dienos ir įsigalioti kitą dieną po jo paskelbimo,
            
            
            
               PRIĖMĖ ŠĮ REGLAMENTĄ: 
            
            
               1 straipsnis
            
         
         
            
               Reglamento (ES) 2016/1903 priede įrašas, susijęs su Baltijos menkėmis 22–24 pakvadračiuose, pakeičiamas tekstu: 
            
            
            
                     
                        „Rūšis
                     
                  
                  
                     
                        Baltijos menkė
                     
                  
                  
                     
                  
                  
                     
                        Zona
                     
                  
                  
                     
                        22–24 pakvadračiai 
                     
                  
                  
                     
                  
               
                     
                  
                  
                     
                        Gadus morhua
                     
                  
                  
                     
                  
                  
                     
                        (COD/3BC+24)
                     
                  
               
                     
                        Danija
                     
                  
                  
                     
                        2 444
                     
                  
                  
                     
                  
                  
                     
                  
               
                     
                        Vokietija 
                     
                  
                  
                     
                        1 194
                     
                  
                  
                     
                  
                  
                     
                  
               
                     
                        Estija 
                     
                  
                  
                     
                        54
                     
                  
                  
                     
                  
                  
                     
                  
               
                     
                        Suomija
                     
                  
                  
                     
                        48
                     
                  
                  
                     
                  
                  
                     
                  
               
                     
                        Latvija
                     
                  
                  
                     
                        202
                     
                  
                  
                     
                  
                  
                     
                  
               
                     
                        Lietuva
                     
                  
                  
                     
                        131
                     
                  
                  
                     
                  
                  
                     
                  
               
                     
                        Lenkija
                     
                  
                  
                     
                        654
                     
                  
                  
                     
                  
                  
                     
                  
               
                     
                        Švedija
                     
                  
                  
                     
                        870
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        Sąjunga
                     
                  
                  
                     
                        5 597
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        BLSK
                     
                  
                  
                     
                        5 597
                     
                  
                  
                     
                        (1)
                     
                  
                  
                     
                        Mokslinėmis rekomendacijomis pagrįstas BLSK 
                     
                     
                        Reglamento (EB) Nr. 847/96 3 straipsnio 2 ir 3 dalys netaikomos
                     
                     
                        Reglamento (EB) Nr. 847/96 4 straipsnis netaikomas
                     
                     
                        Reglamento (ES) Nr. 1380/2013 15 straipsnio 9 dalis netaikoma
                     
                     
                  
               
                     
                        (1) Pagal šią kvotą gali būti žvejojama nuo 2017 m. sausio 1 d. iki sausio 31 d. ir nuo 2017 m. balandžio 1 d. iki gruodžio 31 d. Tačiau žvejybos laivams, kurių bendrasis ilgis mažesnis nei 15 metrų (išskyrus porinius tralerius) ir kuriuose įrengtos laivo stebėjimo sistemos pagal Reglamento (EB) Nr. 1224/2009 9 straipsnio 2 dalį, pagal šią kvotą leidžiama žvejoti ir nuo 2017 m. vasario 1 d. iki kovo 31 d. plotuose, kurių vandens gylis mažesnis nei 20 metrų. Reglamento (EB) Nr. 1224/2009 9 straipsnio 5 dalis netaikoma.“ 
                     
                     
                  
               
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2015 m. ICES WKBALTCOD ataskaita, p. 19.